Termizda O‘zbekiston - Germaniya - Afg‘oniston uchrashuvi tashkil etiladi

2019 yilning 24 aprel kuni O‘zbekiston Respublikasi prezidentining Afg‘oniston bo‘yicha maxsus vakili Ismatulla Ergashev Germaniya Federativ Respublikasining favqulodda va muxtor elchisi Gyunter Overfeld bilan uchrashdi.
Suhbat chog‘ida Afg‘oniston bo‘yicha O‘zbekiston-Germaniya hamkorligining dolzarb masalalari muhokama qilindi, deyiladi TIV xabarida.
Elchi Termiz shahridagi Afg‘oniston fuqarolarini o‘qitish bo‘yicha Ta'lim markazi negizida sog‘liqni saqlash sohasida kadrlar tayyorlash bo‘yicha O‘zbekiston tomoni bilan qo‘shma loyihalarni amalga oshirishni boshlash bo‘yicha Germaniya hukumati qarori to‘g‘risida ma'lum qildi.
Shuningdek, 2019 yil oktyabr oyida Toshkentda O‘zbekiston - Germaniya biznes forumiga tayyorgarlikning amaliy masalalari muhokama qilindi. Tadbir doirasida uch tomonlama shaklda aloqalarni o‘rnatish va hamkorlikni faollashtirish maqsadida Termiz shahrida O‘zbekiston - Germaniya - Afg‘oniston uchrashuvini tashkil etish rejalashtirilgan.
Uchrashuvda ijtimoiy-iqtisodiy, avvalo, savdo-iqtisodiy, transport-kommunikatsiya sohalarida Afg‘onistonni tiklashda birgalikda ishtirok etish masalalari ham ko‘rib chiqilgan.